Одлуком Попечитељства Просвештенија (министарство просвете) из 1840. године гради се нова школска зграда у самом „граду” где се и данас налази. Та школска зграда је служила до почетка Првог светског рата и почетка Битке на Дрини 12. августа 1914. године, када је Лозница бомбардована и међу првим зградама порушена зграда школе. После рата школовање је настављено 1918. године, настава је одржавана у три зграде, ненаменске и неусловне, да би данашња зграда била подигнута 1928. године. Све до 1932. године школа није имала име, а од 6. децембра 1933. године школа носи назив „Народна основна школа Вука Караџића у Лозници”.